Hakenfelde lå i Vest-Berlin fra den andre verdenskrigens slutt til Tysklands gjenforening. I den nordvestlige delen av Spandauer Forst ligger naturvernområdet Eiskeller, hvor de laveste temperaturer i Berlin ofte registreres. Dette området på 516 dekar ble liggende som Vest-Berlins eksklave i DDR. Eiskeller som omfattet tre gårder med ca 20 personer, var forbundet til Vest-Berlin med en fire meter bred og 800 meter lang korridor. Vest-Berlin hadde flere eksklaver i DDR. Eksklavene var en arv fra kompliserte territorialforhold som sto uløst etter etableringen av Stor-Berlin i 1920, men som ikke hadde fått noen praktisk betydning før Berlinmuren ble reist i 1961.